በሽብር ወንጀል የተከሰሱት የዋልድባ ገዳም መነኮሳት ላይ ምስክርነት ለመስማት ቀጠሮ ተያዘ
በተጠረጠሩበት የሽብር ተግባር ወንጀል ሰኔ 13 ቀን 2009 ዓ.ም. በፌዴራል ከፍተኛ ፍርድ ቤት ልደታ ምድብ አራተኛ ወንጀል ችሎት ክስ ተመሥርቶባቸው በእስር ላይ የሚገኙት የዋልድባ ገዳም ሁለት መነኮሳት ላይ፣ ከሳሽ ዓቃቤ ሕግ ምስክሮቹን እንዲያሰማ ቀጠሮ ተሰጠ፡፡ፍርድ ቤቱ ቀጠሮውን የሰጠው ሰኞ መጋቢት 10 ቀን 2010 ዓ.ም. መነኮሳቱ በአዲስ አበባ ማረሚያ ቤቶች አስተዳደር ላይ ባቀረቡት የእስረኛ አያያዝ ሁኔታ ላይ የሰጠውን ትዕዛዝ ተመልክቶ፣ ብይን ለመስጠት ሰጥቶት በነበረው ቀጠሮ ላይ ነው፡፡በተሻገር ወልደ ሚካኤል ላቀው የክስ መዝገብ ቁጥር 197866 ውስጥ የተካተቱት፣ አባ ገብረ ኢየሱስ ኪዳነ ማርያምና አባ ገብረ ሥላሴ ወልደሃይማኖት፣ የሃይማኖት መገለጫ ልብሳቸውን በማረሚያ ቤቱ ዩኒፎርም አንቀይርም በማለታቸው ምክንያት ሌላ ተቀያሪ ልብስ እንዳይገባላቸው መከልከላቸውንና አባ ገብረ ኢየሱስ ‹‹ማግለያ›› በሚባለው በዞን አምስት ለብቻቸው መታሰራቸው፣ አግባብ እንዳልሆነ አመልክተው እንደነበር መዘገባችን ይታወሳል፡፡ በመሆኑም ፍርድ ቤቱ በሰጠው ትዕዛዝ፣ ማረሚያ ቤቱ መነኮሳቱ ያቀረቡትን አቤቱታ እንዲያርም ትዕዛዝ መስጠቱ ይታወሳል፡፡ በዕለቱ ፍርድ ቤቱ ትዕዛዝ መፈጸም አለመፈጸሙን ከማረጋገጡ በፊት፣ የሁለቱ መነኮሳት ጠበቃ አቶ አመሐ መኮንን፣ ‹‹የተሻሻለ ነገር አለ፤›› በማለት ለፍርድ ቤቱ አስረድተዋል፡፡ አቶ አመሐ ከማረሚያ ቤቱ እንደሰሙት መነኮሳቱ የእምነት ልብሳቸው ቅያሪ እንዲገባላቸው መፍቀዱንና አባ ገብረ ሥላሴ ‹‹ማግለያ›› ከሚባለው ዞን አምስት ማቆያ ቦታ ወጥተው፣ ወደ ዞን አንድ ተዛውረው ከአባ ገብረ ኢየሱስ ጋር መቀላቀላቸውን አስረድተዋል፡፡ፍርድ ቤቱ ጠበቃው የተናገሩትን ከሰማ በኋላ በሰጠው ትዕዛዝ ዓቃቤ ሕግ ከአቅም በላይ የሆነ ችግር ካላጋጠመው በስተቀር፣ ምስክሮቹን ለመጋቢት 18 ቀን 2010 ዓ.ም. እንዲያቀርብ ትዕዛዝ ሰጥቷል፡፡    